ΓΡΑΠΤΗ ΕΡΩΤΗΣΗ E-3935/97 υποβολή: Graham Mather (PPE) προς την Επιτροπή (12 Δεκεμβρίου 1997)

Θέμα: Δικαίωμα των επαγγελματιών ξεναγών να ασκούν το επάγγελμά τους σε όλη την επικράτεια της ΕΕ

Η οδηγία 75/368/EOK ((ΕΕ L 167 της 30.6.1975, σελ. 22 )) θεσπίζει το δικαίωμα της ελεύθερης παροχής υπηρεσιών από τους πολίτες της ΕΕ για διάφορες δραστηριότητες. Στο παράρτημα της οδηγίας, δραστηριότητες που περιλαμβάνονται στις «υπηρεσίες αναψυχής» εμπίπτουν στις διατάξεις της οδηγίας. Οι «τουριστικοί διερμηνείς» αναφέρονται επίσης ρητά στο παράρτημα. Σύμφωνα με την οδηγία αυτή, οι αρμόδιες αρχές των κρατών μελών εκδίδουν πιστοποιητικά εμπειρίας της Ευρωπαϊκής Κοινότητας (ή ισότιμα), τα οποία οφείλουν να επιδεικνύουν οι ξεναγοί αρχαιολογικών χώρων προκειμένου να δικαιούνται να ασκούν το επάγγελμά τους σε αξιοθέατα της Ένωσης.

Ωστόσο, σύμφωνα με τον ελληνικό νόμο 273/93, απαγορεύεται ρητά η ξενάγηση ομάδων σε ιστορικούς χώρους.

1. Ποιές διαδικασίες έχει θεσπίσει η Επιτροπή προκειμένου να εξασφαλίζεται η ελεύθερη παροχή υπηρεσιών σε όλη την επικράτεια της Ένωσης από επαγγελματίες ξεναγούς;

2. Γνωρίζει η Επιτροπή την προφανή αυτή παραβίαση του κοινοτικού δικαίου, και εάν ναι, ποιά μέτρα έχουν ληφθεί για την άρση της;

Απάντηση του κ. Monti εξ ονόματος της Επιτροπής (2 Φεβρουαρίου 1998)

Η οδηγία 75/368/ΕΟΚ του Συμβουλίου, της 16ης Ιουνίου 1975, περί των μέτρων που προορίζονται να διευκολύνουν την πραγματική άσκηση του δικαιώματος εγκαταστάσεως και της ελεύθερης παροχής υπηρεσιών για διάφορες δραστηριότητες (ex κλάση 01 έως κλάση 85 ΔΤΤΒ), και ιδίως περί των μεταβατικών μέτρων για τις δραστηριότητες αυτές, στην οποία κάνει αναφορά το Αξιότιμο Μέλος, εφαρμόζεται στους τουριστικούς συνοδούς και τουριστικούς διερμηνείς (couriers and interpreter guides). Η εν λόγω οδηγία ορίζει ρητά ότι δεν εφαρμόζεται όσον αφορά τις δραστηριότητες των επαγγελματιών ξεναγών (tourist guides). Για το σκοπό αυτόν, η Επιτροπή παραπέμπει το Αξιότιμο Μέλος στην απάντηση προς τη γραπτή ερώτηση 2615/95 του κ. Kellett -Bouman ((ΕΕ C 72 της 7.3.1997. )), και εφιστά επίσης την προσοχή του σε προηγούμενη ανακοίνωση που αφορά την αντιστοιχία των προσόντων επαγγελματικής κατάρτισης μεταξύ των κρατών μελών ((ΕΕ C 320 της 7.12.1992. )) και η οποία ορίζει ότι τα γενικά χαρακτηριστικά του συνοδού δεν πρέπει να συγχέονται με εκείνα του επαγγελματία ξεναγού.

Η ελληνική νομοθεσία την οποία ανέφερε το Αξιότιμο Μέλος αφορά τη δραστηριότητα των επαγγελματιών ξεναγών και, ως εκ τούτου, δεν συνιστά μεταφορά της οδηγίας 75/368/ΕΟΚ, δεδομένου ότι οι ξεναγοί αποκλείονται ρητά από το πεδίο εφαρμογής της εν λόγω οδηγίας. Κατά συνέπεια, δεν τίθεται θέμα ανάλυσης της συμβατότητας της υπόψη ελληνικής νομοθεσίας με την εν λόγω οδηγία, εφόσον έχουν διαφορετικό αντικείμενο.

Η Επιτροπή έχει ήδη ασχοληθεί κατά το παρελθόν με το ζήτημα των εμποδίων όσον αφορά την ελεύθερη παροχή υπηρεσιών των επαγγελματιών ξεναγών. Χρησιμοποίησε τα μέσα δράσης που προβλέπει η συνθήκη ΕΚ (διαδικασία παράβασης δυνάμει του άρθρου 169 της συνθήκης ΕΚ), η οποία κατέληξε στην απόφαση του Δικαστηρίου των Ευρωπαϊκών Κοινοτήτων της 26ης Φεβρουαρίου 1991 ((Απόφαση της 26.2.1991 υπόθεση C 189/89 Επιτροπή κατά της Ελλάδας, συλλογή J-735. )). Στην εν λόγω απόφαση, το Δικαστήριο δήλωσε ότι η ελληνική νομοθεσία η οποία ίσχυε την εποχή εκείνη σχετικά με τους επαγγελματίες ξεναγούς ήταν ασυμβίβαστη με το άρθρο 59 της συνθήκης ΕΚ (ελεύθερη παροχή υπηρεσιών).

Εν συνεχεία, η Επιτροπή κίνησε διαδικασία δυνάμει του άρθρου 171 της συνθήκης ΕΚ για μη εκτέλεση της ανωτέρω απόφασης του Δικαστηρίου των Ευρωπαϊκών Κοινοτήτων. Στο πλαίσιο αυτής της διαδικασίας παράβασης, η Ελλάδα κοινοποίησε το σχέδιο διατάγματος 273/93, το οποίο κατήρτισε προκειμένου να συμμορφωθεί με την εν λόγω απόφαση. Η Επιτροπή, εκτιμώντας ότι το εν λόγω σχέδιο περιλάμβανε διατάξεις που δεν αποτελούσαν ικανοποιητική εκτέλεση της απόφασης του Δικαστηρίου των Ευρωπαϊκών Κοινοτήτων, ζήτησε από την Ελλάδα να προβεί σε ορισμένες τροποποιήσεις. Το σχέδιο διατάγματος τροποποιήθηκε αφού έλαβε υπόψη τα αιτήματα που διατύπωσε η Επιτροπή. Υπ'αυτές τις συνθήκες, η Επιτροπή, κατά τη συνεδρίασή της της 26ης Ιουνίου 1997, αποφάσισε να θέσει στο αρχείο τη διαδικασία παράβασης που κινήθηκε κατά της Ελλάδας.

Επιπροσθέτως, εφιστάται η προσοχή του Αξιότιμου Μέλους στο έγγραφο εργασίας που εξέδωσε η Επιτροπή για το θέμα των επαγγελματιών ξεναγών ((SEC(97) 837 τελικό. )).